Avainsanat

Tiivistelmä



Avainsanat

1. Kumoamiskanne – Yhteisöjen tuomioistuinten toimivalta – Komission ja jäsenvaltioiden yhteistyö unionin yhteisen ulko- ja turvallisuuspolitiikan puitteissa – Komission ja tiettyjen jäsenvaltioiden välinen sopimus, joka merkitsee taloudellisia sitoumuksia

(EY 230 artikla; EU 46 artikla; neuvoston asetus N:o 1605/2002; komission asetus N:o 2342/2002)

2. Kansainvälinen oikeus – Periaatteet – Vilpitön mieli – Yhteisön oikeus – Luottamuksensuoja

3. Euroopan yhteisöjen talousarvio – Varainhoitoasetus – Soveltamisala

(EY 268 artikla; neuvoston asetuksen N:o 1605/2002 1 artikla ja 73 artiklan 1 kohta)

4. Oikeudenkäyntimenettely – Sellaisten lausuntojen esittäminen, joita yhteisöjen toimielinten oikeudelliset yksiköt ovat esittäneet ensimmäisen oikeusasteen tuomioistuimessa – Edellytykset

Tiivistelmä

1. Unionisopimuksen puitteissa, sellaisena kuin se on Amsterdamin sopimuksen tekemisen jälkeen, yhteisöjen tuomioistuimen toimivalta vahvistetaan tyhjentävästi EU 46 artiklassa. Sen mukaan yhteisöjen tuomioistuimella ei ole toimivaltaa unionisopimuksen V osaston määräyksiin liittyen.

Kun komissio perii kuittaamalla jäsenvaltion velat, jotka ovat syntyneet komission ja tiettyjen jäsenvaltioiden välisen järjestelyn puitteissa kyseiseen V osastoon kuuluvan yhteistyön nojalla, toimella, joka on hyväksytty Euroopan yhteisöjen yleiseen talousarvioon sovellettavasta varainhoitoasetuksesta annetun asetuksen N:o 1605/2002 ja varainhoitoasetuksen soveltamissäännöistä annetun asetuksen N:o 2342/2002 perusteella, tämä kuittaustoimi kuuluu kuitenkin yhteisön oikeuden soveltamisalaan ja siitä voidaan nostaa kumoamiskanne EY 230 artiklan mukaisesti.

(ks. 73 ja 74 kohta)

2. Jäsenvaltion, joka osallistuu komission ja tiettyjen jäsenvaltioiden yhteiseen hankkeeseen unionin ulko- ja turvallisuuspolitiikkaan kuuluvan yhteistyön puitteissa, velvoitteiden arviointia ei voida rajoittaa yhteisymmärryspöytäkirjoihin, joihin on kirjattu osapuolten väliset sopimukset, vaan siinä on myös otettava huomioon odotukset, jotka kyseinen jäsenvaltio käyttäytymisellään herätti muissa osapuolissa. Kyseisten yhteisymmärryspöytäkirjojen allekirjoittajana kunkin osapuolen on toimittava vilpittömässä mielessä muita osapuolia kohtaan.

Lojaliteettiperiaate on kansainvälisen tapaoikeuden sääntö, jonka olemassaolon pysyvä kansainvälinen tuomioistuin, joka perustettiin Kansainliiton yhteydessä, ja sittemmin kansainvälinen tuomioistuin on tunnustanut ja joka on kodifioitu valtiosopimusoikeutta koskevan, 23.5.1969 tehdyn Wienin yleissopimuksen 18 artiklassa. Lisäksi tämä periaate on kansainvälisessä oikeudessa seurausta luottamuksensuojan periaatteesta, joka kuuluu yhteisön oikeusjärjestykseen. Näin ollen se velvoittaa yhteisöä ja sen kumppaneita kyseisten sopimusten puitteissa.

(ks. 84–87 ja 97 kohta)

3. Euroopan yhteisöjen yleiseen talousarvioon sovellettavasta varainhoitoasetuksesta annetun asetuksen N:o 1605/2002 ja erityisesti sen 1 artiklan soveltamisalasta seuraa, että sen 73 artiklan 1 kohdassa säädetty perintämenettely kuittaamalla soveltuu yksinomaan summiin, jotka kuuluvat yhteisön talousarvioon. Komissiolla on EY 268 artiklan, jossa määrätään sekä yhteisön menojen että toimielimille ulko- ja turvallisuuspolitiikkaa koskevien Euroopan unionin perustamissopimuksen määräyksistä aiheutuvien menojen ottamisesta yhteisön talousarvioon, mukaisesti toimivalta ottaa yhteisön talousarvioon sellaisista hankkeista aiheutuneet menot, jotka on toteutettu unionisopimuksen kyseisiin määräyksiin kuuluvan yhteistyön puitteissa.

(ks. 111 kohta)

4. Olisi yleisen edun, jonka mukaan toimielinten on voitava käyttää hyväkseen oikeudellisten yksiköidensä täysin riippumattomasti antamia lausuntoja, vastaista hyväksyä, että muut henkilöt kuin ne yksiköt, joiden pyynnöstä tällaiset sisäiset asiakirjat on laadittu, voisivat esittää niitä ensimmäisen oikeusasteen tuomioistuimessa käsiteltävänä olevassa asiassa ilman kyseessä olevan toimielimen lupaa tai ilman kyseisen tuomioistuimen määräystä.

(ks. 134 kohta)